Os guerrillers prenioron o control de muitas zonas montanyosas. Bi heba una guerrilla monarquica serba (os chetniks) y una guerrilla comunista (os partisans). Entre os chetniks bi heba montenegrins d'o partiu "blanco". en 1943 os partisans que bi heba en Bosnia troboron refuchio en Montenegro dimpués d'a Batalla d'o río Neretva. Manimenos en ixe mesmo anyo os estaus d'o Eixe tornoron a atacar a los partisans en Montenegro, que salioron victoriosos en a Batalla de Sutjeska, batalla que marcó un punto d'inflexión y que fue seguida d'atras victorias partisanas, devez que a capitulación italiana de 1943 posa a situación encara millor pa os partisans. Dimpués d'as victorias partisanas de 1943 l'exercito alemán y os suyos aligaus fuoron forachitaus progresivament de Montenegro y tot o territorio de l'antiga Yugoslavia.